Navoiyda 27 yoshli yigit mushukni zotdor itlariga talatdi — video

Navoiy viloyati Navoiy shahrida 27 yoshli yigit mushukni zotdor itlariga talatdi. Viloyat Ichki ishlar boshqarmasi holat yuzasidan munosabat bildirdi.
Dastlabki surishtiruvda aniqlanishicha, 1995 yilda xatirchi tumanida tug'ilgan fuqaro M.N o'zining Navoiy shahridagi “Hosil bo'sh” dala hovlilaridagi xonadonida 1 iyun kuni daydi mushuklarni ushlab kelib, o'zining zotdor itlariga qastdan talatgan va holatni tasvirga olib, ijtimoiy tarmoqlarga (TikTok) joylagan.

Keltirilishicha, harakatalari orqali fuqaro M.N Ma'muriy javobgarlik to'g'risidagi kodeksning 111- moddasida (Hayvonlarga nisbatan shavqatsiz munosabatda bo'lish), va 189-1-moddasida (Zo'ravonlikni yoki shafqatsizlikni targ'ib qiluvchi mahsulotni tayyorlash va tarqatish) ko'rsatib o'tilgan huquqbuzarliklarni sodir etgan.
“Fuqaro M.Nning harakatlariga huquqiy baho berilib, tegishli chora ko'rilishi ta'minlanadi”, deyiladi xabarda.
Avvalroq Toshkent shahar Yashnobod tumanida 16 noyabr kuni 20 yoshli yigit mushukni qiynab o'ldirgani xabar berilgandi. Shuningdek, Toshkentda yigitlar mashinasida uy hayvonlarini bosib ketayotgani aniqlangandi. Hamda Toshkentda 3 nafar qiz mushuk bolasini suvga tashlab yuborgani haqida xabar berilgandi.